DECIZIA COMISIEI
din 24 octombrie 2007
de modificare a Deciziei 2005/393/CE referitoare la zonele cu acces reglementat cu privire la febra catarală ovină în Franța, Germania, Austria, Portugalia, Danemarca, Republica Cehă și Regatul Unit
[notificată cu numărul C(2007) 5152]
(Text cu relevanță pentru SEE)
(2007/684/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de combatere și de eradicare a febrei catarale ovine (1), în special articolul 8 alineatul (3),
întrucât:
(1)
Directiva 2000/75/CE stabilește reguli de control și măsuri de combatere a febrei catarale ovine în Comunitate, inclusiv crearea de zone de protecție și supraveghere, precum și interdicția ieșirii animalelor din aceste zone.
(2)
Decizia 2005/393/CE a Comisiei din 23 mai 2005 privind zonele de protecție și de supraveghere pentru febra catarală ovină și condițiile aplicabile circulației din sau prin aceste zone (2) prevede delimitarea zonelor geografice globale în care statele membre trebuie să instituie zone de protecție și de supraveghere („zone cu acces reglementat”) cu privire la febra catarală ovină.
(3)
Ținând seama de o cerere justificată prezentată de către Franța și Germania, este necesară modificarea delimitării zonelor cu acces reglementat în statele membre respective în zona F.
(4)
Ca urmare a extinderii zonei cu acces reglementat din Germania, dată fiind apariția recentă a unor focare de febră catarală ovină serotipul 8, este necesară delimitarea unei zone cu acces reglementat în Austria și modificarea zonelor cu acces reglementat în Danemarca și Republica Cehă în zona F.
(5)
Ca urmare a notificării cu privire la apariția focarelor de febră catarală ovină serotipul 1 și ținând seama de o cerere justificată prezentată de către Portugalia, sunt necesare modificarea delimitării zonei E cu acces reglementat din anexa I la Decizia 2005/393/CE și modificarea zonei I cu serotipurile 1 și 4.
(6)
Ca urmare a notificării cu privire la apariția focarelor de febră catarală ovină serotipul 8 în Regatul Unit, este necesară delimitarea unei zone cu acces reglementat în statul membru respectiv în zona F.
(7)
Decizia 2005/393/CE ar trebui modificată în consecință.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa I la Decizia 2005/393/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 24 octombrie 2007.